ANEXA LA HOTĂRÂREA CONSILIUL LOCAL DEJ

Nr. .… din 28 februarie 2013

**REGULAMENTUL**

**ACTIVITĂȚII ÎN REGIM DE TAXI SAU ÎN REGIM DE ÎNCHIRIERE**

**ÎN RAZA ADMINISTRATIV-TERITORIALǍ A MUNICIPIULUI DEJ**

**CAP. I** **DISPOZIȚII GENERALE**

**Art.1.** Prevederile prezentului regulament stabilesc condiţiile de desfăşurare a transportului public de persoane sau de bunuri în regim de taxi sau în regim de închiriere, în raza administrativ-teritorială a municipiul Dej, în condiţiile legii.

**Art.2.** Reglementarea transportului de persoane sau bunuri în regim de taxi sau în regim de închiriere asigura realizarea unei protecţii reale a intereselor clienţilor, taximetriştilor și operatorilor de transport.

**Art.3.(1)** Transportul public de persoane/bunuri sau în regim de închiriere cu autovehicule se realizează contra-cost, în condiţiile legii;

**(2)** Serviciul public de transport în regim de taxi sau în regim de închiriere pot fi efectuat de către operatorul de transport cu autovehicule deţinute în proprietate sau cu contract de leasing.

**Art.4.** Transportul de persoane sau de bunuri în regim de taxi sau în regim de închiriere face parte din categoria serviciilor publice de transport local de persoane și se desfășoară sub reglementarea și coordonarea autorității administraţiei publice locale a municipiului Dej, activitatea de verificare, autorizare și control fiind realizată de Autoritatea de autorizare din cadrul Primăriei municipiului Dej.

**Art.5.** Transportul de persoane/bunuri în regim de taxi se poate executa numai pe baza Autorizaţiei taxi, valabilă, emisă de Autoritatea de autorizare din cadrul Primăriei municipiului Dej.

**Art.6.(1)** Numărul de autorizaţii taxi pentru transport persoane este stabilit conform legii, iar pentru transport bunuri și mărfuri este de 10 autorizații, prin Hotărâre a Consiliului local;

**(2)** Atribuirea autorizaţiilor taxi, a autorizaţiilor în regim de închiriere și a autorizațiilor de dispecerat taxi se desfășoară în condiţiile legii.

**Art.7.(1)** Fiecare loc de aşteptare va fi amenajat pentru un număr prestabilit de autovehicule taxi și semnalizat în acest sens;

**(2)** Accesul oricărui autovehicul taxi în zona de aşteptare se face nediscriminatoriu, în limita locurilor disponibile și în ordinea sosirii.

**CAP. II ATRIBUIREA AUTORIZAȚIILOR TAXI**

**Art.8.(1)** Atribuirea autorizaţiilor taxi, transportatorilor autorizați, constă în acordarea unui punctaj realizat prin îndeplinirea criteriilor de departajare, pentru fiecare autovehicul.

**(2)** Se declara câştigători solicitanţii care au obţinut punctajele cele mai mari, în ordine descrescătoare.

**(3)** Punctajele criteriilor de departajare sunt:

|  |  |
| --- | --- |
| **CRITERIU** | **PUNCTAJ** |
| Vechimea autovehiculului (punctajul scade anual cu 1 punct de la anul fabricaţiei) |  |
| Norme de poluare EURO (punctajul creste cu 1 punct la fiecare nivel EURO) |  |
| Volum portbagaj util (în sute de dmc: 1pct=100dmc) |  |
| Vechimea transportatorului în activitate taxi autorizată (punctajul crește anual cu 1 punct pentru fiecare an de practică) |  |
| Efort investițional (proprietate=1 pct./leasing=0 pct.) |  |
| Posibilitatea asigurării reale a prezenței autovehiculului taxi în activitate/zi. Pentru fiecare oră = 1 |  |
| Existenta instalaţie aer condiţionat DA=1 pct. / NU=0 pct. |  |
| Nr. airbaguri ( punctajul creste cu 1 punct la fiecare airbag ) |  |
| Existenta dispozitiv GPS DA=1 pct. / NU=0 pct. |  |
| Existenta dispozitiv fix de înregistrare a precizărilor făcute de client DA=1 pct. / NU=0 pct. |  |
| Existenta perete despărţitor şofer/client DA=1 pct. / NU=0 pct. |  |
| Existenta dispozitiv pentru plata cu cardul DA=1 pct. / NU=0 pct. |  |

**Art.9.** Transportatorul declară, pe proprie răspundere, programul în ore/zi de prezență reală a autovehiculului taxi în activitate.

**CAP. III CONTRACTUL DE ATRIBUIRE ÎN GESTIUNE DELEGATĂ A SERVICIULUI DE TRANSPORT ÎN REGIM TAXI**

**Art.10.(1)** Executarea serviciului de transport în regim de taxi se atribuie transportatorilor autorizați de către Autoritatea de autorizare, prin Contract de atribuire în gestiune delegată (Anexa 1), încheiat în condițiile legii;

**(2)** Contractul de atribuire în gestiune delegată se încheie pentru o perioadă egală cu durata maximă a valabilității autorizațiilor taxi, dar nu mai mult de 5 ani;

***(3)*** *Rezilierea contractului de atribuire în gestiune delegată a serviciului de transport în regim taxi duce la retragerea autorizațiilor taxi deținute;*

**(4)** Dacă pe parcursul derulării contractului inițial de atribuire, se modifică numărul autorizațiilor taxi, vor rezulta noi contracte care vor fi înregistrate în ordinea emiterii, corespunzător transportatorilor rezultați, nemodificându-se durata contractului inițial;

**(5)** După expirarea contractului, acesta poate fi prelungit, pentru autorizațiile taxi a căror valabilitate a fost prelungită, durata contractului fiind egală cu cea mai mare durată de valabilitate a unei autorizații;

**(6)** Unui transportator autorizat care deține un contract de atribuire a gestiunii i se interzice a încheia cu terți contracte de subdelegare a serviciului respectiv.

**CAP. IV ELIBERAREA AUTORIZAȚIILOR**

**Art.11.(1)** Autoritatea de autorizare, pentru exercitarea atribuțiilor în domeniul serviciilor de transport public local din cadrul Primăriei municipiului Dej, eliberează contracte de atribuire în gestiune delegată (Anexa 1), autorizaţii pentru executarea serviciului public de transport (Anexa 2), autorizaţii taxi persoane (Anexa 3), autorizaţii taxi bunuri și marfă (Anexa 4), ecuson taxi (Anexa 5), ecuson tarif distanță (Anexa 6), lista tarifelor practicate (Anexa 7), autorizaţii RENT CAR (Anexa 8), ecuson RENT CAR (Anexa 9), autorizaţii dispecerat taxi (Anexa 10) și legitimații control (Anexa 11), în condiţiile prezentei Hotărâri;

**(2)** Autoritatea de autorizare, pentru exercitarea atribuțiilor în domeniul serviciilor de transport public local din cadrul Primăriei municipiului Dej, eliberează autorizaţiile pentru: executarea serviciului public de transport (Anexa 2), taxi persoane (Anexa 3), taxi bunuri și marfă (Anexa 4), în regim de închiriere RENT CAR (Anexa 8) și dispecerat taxi (Anexa 10), în baza cererii, după verificarea documentelor anexate, necesare conform legii;

***(3)*** *Orice modificare a datelor înscrise în Autorizații, impune emiterea unor noi Autorizații.*

**Art.12.(1)** Începând cu data aprobării prezentului Regulament, se aplica următoarele taxe :

|  |  |
| --- | --- |
| **CATEGORIA** | **TAXA** |
| Emitere Autorizaţie de transport pentru executarea serviciului public de transport persoane/bunuri și mărfuri în regim de taxi sau în regim de închiriere | 100 lei |
| Viza Autorizaţie de transport pentru executarea serviciului public de transport persoane/bunuri și mărfuri în regim de taxi sau în regim de închiriere (se vizează la interval de 5 ani) | 100 lei |
| Emitere Autorizaţie de taxi | 100 lei |
| Viza anuala Autorizaţie de taxi | 100 lei |
| Viza anuală acces în locurile de aşteptare a clienţilor | 100 lei |
| Emiterea Autorizaţie dispecerat taxi | 500 lei |
| Viza anuala Autorizaţie dispecerat taxi | 100 lei |

**(2)** La emiterea unei Autorizaţii se va achita taxa pentru Autorizaţia respectivă;

**(3)** Pentru valabilitate, Autorizaţia de transport pentru executarea serviciului public de transport persoane/bunuri și mărfuri în regim de taxi sau în regim de închiriere se vizează la interval de 5 ani de Autoritatea de Autorizare din cadrul Primăriei municipiului Dej, după plata taxelor stabilite conform Art.12 alin.(1);

**(4)** Depășirea cu peste 30 de zile a termenului de valabilitate a Autorizaţie de transport pentru executarea serviciului public de transport persoane/bunuri și mărfuri în regim de taxi sau în regim de închiriere duce la retragerea acesteia;

***(5)*** *Viza anuală a Autorizaţiei taxi și viza anuală acces în locurile de aşteptare a clienților se acordă de Autoritatea de Autorizare din cadrul Primăriei municipiului Dej, după plata taxelor stabilite conform Art.12 alin.(1), până la sfârșitul lunii decembrie pentru anul în curs;*

***(6)*** *După 1 ianuarie Autorizația taxi fără viză anuală sau fără viza anuală acces în locurile de aşteptare a clienților pentru anul precedent se retrage;*

***(7)*** *Viza anuală a Autorizației de dispecerat taxi se acordă de Autoritatea de Autorizare din cadrul Primăriei municipiului Dej, după plata taxelor stabilite conform Art.12 alin.(1), până la sfârșitul lunii decembrie pentru anul în curs;*

***(8)*** *După 1 ianuarie Autorizația de dispecerat taxi fără viză anuală pentru anul precedent se retrage.*

**CAP. V STABILIREA TARIFELOR DE DISTANȚĂ PENTRU TRANSPORTUL ÎN REGIM DE TAXI**

***Art.13.(1)*** *Se stabileşte prin prezenta Hotărâre tariful maximal de distanță pentru timp de zi:*

* + *2,00 lei/km*

***(2)*** *Tarifele stabilite în baza tarifului maximal de distanță pentru timp de zi de la Art.13 alin. (1), conform prevederilor legale sunt:*

* *Tarif pornire zi : 2,00 lei*
* *Tarif pornire noapte : 2,20 lei*
* *Tarif distanță noapte : 2,20 lei/km*
* *Tarif orar/staţionare zi : 20,00 lei/oră*
* *Tarif orar/staţionare noapte : 22,00 lei/oră*

**CAP. VI.** **ESTETICA ŞI DOTAREA AUTOVEHICULELOR**

**Art.14.** Pentru transport persoane sau bunuri și mărfuri în regim de taxi sau în regim de închiriere vor fi utilizate autovehicule agreate de către Registrul Auto Român în condiţiile legii.

***Art.15.(1)*** *Pentru personalizarea noilor autovehicule taxi întreaga caroserie a acestora va avea culoarea GALBEN-TAXI, iar vehiculele care sunt autorizate în baza HCL nr. 100/2008(culoarea alb - inițială) au drept de activitate taxi până la înlocuire;*

***(2)*** *Banda șah va fi lipită pe caroserie, fără suport magnetic, pe întreaga lungime a tuturor portierelor laterale, sub nivelul geamurilor, conform prevederilor legale.*

***Art.16.(1)*** *Noile modele de* ***emblemele*** *specifice: ecuson taxi (Anexa 5) şi tarife distanţă (Anexa 6) se vor aplica pe portiere, fără suport magnetic, în termen de 60 de zile de la aprobarea prezentei Hotărâri;*

***(2)*** *Nerespectarea prevederilor Art.15 alin.(1), (2) și Art.16 alin.(1) implică suspendarea Autorizației taxi pe termen de 3 luni.*

**Art.17.(1)** Autovehiculele taxi trebuie să aibă afişate în interior, la loc vizibil, ecusonul şoferului și lista cu numele titularului legal al autorizaţiei taxi şi cu toate tarifele practicate (Anexa 7), vizată de conformitate, în condiţiile legii;

***(2)*** *Autovehiculele autorizate RENT CAR vor aplica ecusoanele RENT CAR (Anexa 9) pe parbriz și lunetă, conform prevederilor legale.*

**CAP. VII SANCȚIUNI ŞI CONTRAVENȚII**

**Art.18.** Nerespectarea prevederilor prezentului Regulament precum și a legislaţiei care îl guvernează vor fi sancţionate conform legislaţiei în vigoare.

**Art.19.(1)** Pierderea, distrugerea sau furtul emblemelor sau autorizaţiilor se declară la Autoritatea de autorizare din cadrul Primăriei Municipiului Dej;

**(2)** Eliberarea unor noi embleme ori duplicate ale autorizaţiilor, în condiţiile Art.19 alin.(1), se face la cerere, după plata tarifelor stabilite conform Art.12 alin.(1) și publicarea unui anunţ în presa locală pentru declararea nulității documentelor pierdute sau furate.

**Art.20.** Constatarea și sancţionarea contravenţiilor prevăzute la Art. 18 va fi efectuată de inspectorii Autorității de autorizare din cadrul Primăriei municipiului Dej, Poliția Locală și Poliția Română conform prevederilor legale.

**CAP. VIII DISPOZIȚII FINALE**

**Art.21.** Răspunderea operatorului de transport în regim de taxi și în regim de închiriere, pentru daunele produse clienţilor în timpul transportului, se acoperă pe baza asigurării de accidente a conducătorului auto și a persoanelor transportate în regim taxi și bagajele acestora.

**Art.22.** Orice înscrisuri sau simboluri se pot aplica sau menţine pe partea exterioara a caroseria autovehiculului taxi daca nu afectează înscrisurile și însemnele taxi prevăzute de lege.

**Art.23.** Dispoziţiile prezentului Regulament se vor completa cu prevederile Legii nr. 38/2003 privind transportul în regim de taxi şi în regim de închiriere, cu toate modificările şi completările ulterioare.